રાવણ નિ:સંશયપણે મહા બળવાન હતો. તેણે દેવ દેવતાઓને વશ કર્યા હતા. ઇન્દ્રને વશ કર્યો હતો. પવન, અગ્નિ, વરુણ બધાને વશ કર્યા હતા. કોઈકે કહ્યું, “તમે બધા પાસેથી કરવેરા લો છો, પણ આ બ્રાહ્મણો અને ઋષિઓ પાસેથી કરવેરા કેમ લેતા નથી ?” રાવણે કહ્યું, “તેઓ મારા રાજ્યમાં રહે છે અને કરવેરા નથી આપતા ? એવું કેમ બને ? અત્યારે ને અત્યારે જ જાવ અને કહો, તમારે પણ કર આપવાનો જ છે.” રાવણના કેટલાક ડાહ્યા સલાહકારોએ કહ્યું, “આ સહેલું નથી હો ! આ ઋષિઓ તો માથાફરેલા માણસો છે.”